Il-Kunsill jagħti mandat lill-Kummissjoni biex tiddiskuti l-perjodu ta' transizzjoni għall-Brexit Il-ministri, imlaqqgħin fil-format tal-UE27 adottaw direttivi ta' negozjati supplimentarji għan-negozjati dwar il-Brexit, li jispeċifikaw il-pożizzjoni tal-UE27 dwar il- perjodu ta' transizzjoni . Dawn id-direttivi ta' negozjati jagħtu lill-Kummissjoni, bħala negozjatur tal-UE, mandat biex tibda d-diskussjonijiet mar-Renju Unit dwar din il-kwistjoni. Il-ministri tal-UE taw mandat ċar lill-Kummissjoni dwar it-tip ta' perjodu ta' transizzjoni li qed nipprevedu: jiġi applikat l-acquis sħiħ tal-UE fir-Renju Unit u ebda parteċipazzjoni fl-istituzzjonijiet u t-teħid tad-deċiżjonijiet tal-UE. Is-27 adottaw it-test malajr illum u nittamaw li jista' jiġi konkluż malajr ukoll ftehim f'dan ir-rigward mar-Renju Unit. Il-Viċi Prim Ministru tal-Bulgarija Ekaterina Zaharieva Tul tal-perjodu ta' transizzjoni Il-linji gwida tal-Kunsill Ewropew (Artikolu 50) tal-15 ta' Diċembru 2017 ddikjaraw li l-arranġamenti tranżitorji jridu jiġu definiti b'mod ċar u jkollhom limitu preċiż ta' żmien . Id-data tat-tmiem proposta għall-perjodu ta' transizzjoni fid-direttivi ta' negozjati hija l- 31 ta' Diċembru 2020 Applikazzjoni tal-acquis tal-UE Skont il-pożizzjoni tal-UE, matul il-perjodu ta' transizzjoni l-acquis sħiħ tal-UE ser ikompli japplika għar-Renju Unit daqs li kieku kien stat membru. Bidliet fl-acquis adottati mill-istituzzjonijiet , il-korpi, l-uffiċċji u l-aġenziji tal-UE matul dak il-perjodu japplikaw ukoll fir-Renju Unit. Ser japplikaw ukoll l-istrumenti u l-istrutturi regolatorji, baġitarji, superviżorji, ġudizzjarji u ta' infurzar eżistenti kollha tal-UE, inkluż il-kompetenza tal-Qorti tal-Ġustizzja tal-Unjoni Ewropea. Fir-rigward tal-ispazju ta' libertà, sigurtà u ġustizzja, fejn ir-Renju Unit għandu d-dritt li jagħżel jipparteċipax jew le f'atti leġislattivi individwali, ir-regoli attwali ser japplikaw għal atti adottati matul it-transizzjoni li r-Renju Unit huwa marbut bihom qabel il-ħruġ tiegħu. Madankollu r-Renju Unit mhux ser jibqa' jitħalla jagħżel li jipparteċipa f'miżuri ġodda f'dan l-ispazju għajr dawk li jemendaw, jissostitwixxu jew jibnu fuq dawk li huwa marbut bihom qabel il-ħruġ tiegħu. Politika kummerċjali u ftehimiet internazzjonali Matul il-perjodu ta' transizzjoni, ir-Renju unit ser jibqa' marbut bl-obbligi li joriġinaw mill-ftehimiet konklużi mill-UE, filwaqt li mhu ser ikompli jipparteċipa f'ebda korp stabbilit minn dawk l-arranġamenti. Peress li r-Renju Unit ser jibqa' jipparteċipa fl-unjoni doganali u s-suq uniku (bl-erba' libertajiet kollha) matul it-transizzjoni , huwa ser ikollu jkompli jikkonforma mal-politika kummerċjali tal-UE, japplika t-tariffi doganali tal-UE u jiġbor id-dazji doganali tal-UE u jiżgura li jkunu qed isiru l-verifiki kollha tal-UE fil-fruntiera. Dan jimplika wkoll li matul dak il-perjodu, ir-Renju Unit mhux ser jintrabat fi ftehimiet internazzjonali fil-kapaċità proprja tiegħu fl-oqsma li huma l-kompetenza tad-dritt tal-UE, għajr jekk jiġi awtorizzat jagħmel dan mill-UE. Istituzzjonijiet u korpi tal-UE Ir-Renju Unit, peress li diġà jkun pajjiż terz, mhux ser jipparteċipa aktar fl-istituzzjonijiet u t-teħid ta' deċiżjonijiet Ir-Renju Unit mhux ser jibqa' jattendi laqgħat tal-gruppi ta' esperti, kumitati jew entitajiet simili tal-Kummissjoni fejn l-Istati Membri huma rappreżentati. B'mod eċċezzjonali skont il-każ, ir-Renju unit jista' madankollu jiġi mistieden jattendi laqgħa minn dawn mingħajr drittijiet ta' vot Ser ikunu previsti konsultazzjonijiet speċifiċi fir-rigward tal- iffissar tal-opportunitajiet tas-sajd (qabdiet totali permissibbli) matul il-perjodu tranżitorju, b'rispett sħiħ għall-acquis tal-Unjoni. Direttivi ta' negozjati dwar il-perjodu ta' transizzjoni Din ir-riżorsa bħalissa hi disponibbli biss bil-lingwa jew il-lingwi li ġejjin: Dikjarazzjonijiet Din ir-riżorsa bħalissa hi disponibbli biss bil-lingwa jew il-lingwi li ġejjin: Deċiżjoni tal-Kunsill tad-29 ta' Jannar 2018 dwar in-negozjati dwar il-Brexit Din ir-riżorsa bħalissa hi disponibbli biss bil-lingwa jew il-lingwi li ġejjin: Brexit - kronoloġija u informazzjoni ġenerali Ara l-paġna tal-laqgħa